Морска лисица
Морската лисица (Raja clavata) е хрущялна риба, която се среща и в Черно море.

Женската достига 125 cm, а мъжката едва до 70 – 85 cm. Официалният рекорд е 7,59 кг и е поставен край Джърси, Великобритания. Тялото ѝ е осеяно с шиповидни костни плочки, има ромбовидна форма с удължена опашка. Имат и дълги израстъци, с които се залавят за предмети и растения във водата.

Морската лисица се храни с дънни риби, ракообразни и мекотели. Преследвайки своята жертва, често се издига и към повърхността. Придвижва се, като размахва гръдните си перки, подобно на крила, и ако се наложи, може да развие доста висока скорост. Когато достигне жертвата, морската лисица плува над нея, обгръща я с перките си и я притиска към дъното, след което я поглъща.

През пролетта морската лисица се приближава към брега до дълбочина 10 – 20 m и отделя до 500 яйца.

Всяко от тях е обвито в рогова, тъмно оцветена капсула с правоъгълна форма и с дълги израстъци по краищата. Те се оплитат в подводната растителност и се развиват около 5 месеца. Тялото на малките е дълго 12 – 13 cm и широко до 8 cm.

Източници

Литература 
 Карапеткова, Мария, М. Живков. 2000. Рибите в България. Гея Либрис, София, ISBN 954-8232-21-9, с. 39
 Пешев, Цоло, С. Симеонов. 1993. Атлас по зоология. Гръбначни животни. Просвета, София, ISBN 954-01-0204-9, с. 16
  Serena, F. 2005. Field Identification Guide to the Sharks and Rays of the Mediterranean and Black Sea. Food and Agriculture Organization of the United Nations, ISBN 92-5-105291-3 (Полеви определител на акулите и скатовете в Средиземно и Черно море)

Ромбови скатове
Почти застрашени видове
Фауна на Афротропическата област
Фауна на Палеарктика
Риби в Черно море